עודד רז

ביוגרפיה

עודד רז נולד וגדל בירושלים. אמו ניהלה מחלקה באגף לתוכניות לימודים במשרד החינוך ואביו היה עצמאי. אחיו, יואב רז, גדול ממנו בשנתיים, עובד כעורך און ליין ונשוי לשחקנית דנה פרנס, הבת של נירה רבינוביץ'.
עודד היה חניך ומדריך בצעירותו בשבט בית הכרם של תנועת הצופים. 
בכיתה ט' התחיל לעבוד בחברת הגברה שסיפקה שירותים להופעות ורכש ניסיון בצד הטכני של הבמה – בתאורה ובסאונד ועבד כתקליטן.
לפני שירותו הצבאי היה שותף ביחד עם שני חברים בדיסקוטק "שושה" בירושלים. 
בצבא שירת כלוחם ביחידה מובחרת בחיל האוויר במשך ארבע שנים, כולל שנת קבע.
לאחר שחרורו נסע ביחד עם חברתו מהצופים, לימים אשתו, לטיול בן עשרה חודשים בדרום אמריקה.
עם שובו למד עודד במכללת הדסה בירושלים והוא בוגר החוג לקולנוע והפקות טלוויזיה במכללה (2000–2003).
סרט הגמר שלו "ניצן" (32 דקות) עליו זכה במלגת קרן מפעל הפיס, התקבל לפסטיבל הסרטים הבינלאומי בוורשה, שודר בYes. הסרט מספר על בחורה צעירה שחולה בסרטן השד, נאלצת לעבור כריתה ומתמודדת עם ההשלכות של כך על מערכת היחסים עם החבר שלה. שיחקו בו עמנואל הורי, גיא לואל ואיילת רובינסון.
במקביל ללימודיו עבד בחברת "גל הפקות" שסיפקה שירותי הפקה ל-Sky News, בה היה מקליט, איש סאונד ומנהל אולפן של שידורים חיים.
אחר-כך עבד בAssociated Press, כמקליט וצלם.
עודד רז נסע לשנת לימודים באוניברסיטת ניו סקול (New School) בניו יורק, בה קיבל תעודת הסמכה בבימוי והפקת סרטים (2004).
הוא התמחה בפילם, טכנולוגיה שעמדה להיעלם מהעולם.
הוא בוגר סדנת הדרכת שחקנים של אולפן השחקנים, מיסודו של לי שטרסברג בניו יורק (2004).
במהלך שהותו בניו יורק ביים שני סרטים קצרים בפילם: את הסרט "BOND” (ניסיוני 4 דק'), זוכה פרס עריכה בתחרות סרטים קצרים NSU-NYC.
ואת הסרט "APART” (עלילתי 23 דק').
במהלך לימודיו בארצות הברית וחצי שנה אחר-כך עבד בתעשיית הטלוויזיה בניו יורק כמקליט ועוזר צלם.
במקביל עבד כמפיק ובמאי ב- AT6group, קבוצת יוצרים מקורית שהקים עם חברים בניו יורק, ואחר-כך התבססה בארץ.
במסגרת הקבוצה עודד התנסה בכתיבת תסריטים באורך מלא, הפקת סרטים קצרים, קליפים, עבודה בפילים ובוידאו.
עם שובו לישראל עבר לגור בתל אביב ושימש כעוזר במאי שני במיני-סדרה "בסימן ונוס", בבימויו של גור בנטביץ', ששודרה בHOT ‏(2005).
עודד ביים את הסרט התיעודי "מאני טיים" (50 דק', 2009), שמשודר ביס דוקו. הסרט צולם בברלין, גרמניה ומספר על קבוצת סטודנטים ישראלים שמנסים "לעשות את הכסף הגדול" באמצעות מכירת ציורים מדלת לדלת.
עודד רז שימש כמפיק בפועל של סרט הקולנוע "פובידיליה", סרטם של יואב ודורון פז (2010), בכיכובם של אפרת בוימולד ועפר שכטר. היה עוזר במאי ראשון ב"שבע דקות בגן עדן", סרטו של עמרי גבעון (2010). הפיק את "מלח ים", סרטו של איתי לב (2012).
עודד רז עבד בעמותת לה"ב (לקידום הערכים בחברה) בפרויקט – "קולנוער", במסגרתו עבד עם נוער בסיכון במקומות שונים בארץ וביים יותר מעשרה סרטים קצרים שעסקו בחיי הנוער ובמצוקות היום יומית שלהם.
הפיק עשרות פרומואים לערוץ 10, קשת, ערוץ הילדים, ולוגי.
חבריו, חנן סביון (איתו למד בבית הספר היסודי והתיכון) וגיא עמיר, יצרו את קומדיית המצבים "מה בכריש?" ופנו אליו לביים את הסדרה.
"מה בכריש?", שודרה בערוץ הילדים (2010–2011) והפכה לתוכנית קאלט מצליחה מאוד ומשודרת בשידורים חוזרים גם שנים לאחר מכן.
בהמשך לשיתוף הפעולה בין רז לחנן סביון וגיא עמיר, ביים רז את קליפ הסדרה "עספור", את סרטוני הדמות שעלו לפני עליית הסדרה ואת סרטי ה"מאחורי הקלעים" שלה.
בשנים 2012–2016 רז ביים את 7 העונות של סדרת הנוער "גאליס", אשר כללו 213 פרקים. הסדרה הצליחה מאוד ונמכרה למספר מדינות בחו"ל.
לפני צילומי העונה הראשונה של גאליס רז ביים עבור האתר ״וואלה!״ את סדרת הרשת ״UNDO״, בה ליהק לראשונה את השחקן נוה צור ומשם לקח אותו לשחק בתפקיד ״הוגו״ בסדרה ״גאליס״.
בשנת 2013 רז ביים את הסרט העלילתי בן השעה "שבעה ימים", שאת התסריט לו כתב במשותף עם רוית הכט. בסרט מככבות רוני הדר ומאיה גסנר, המגלמות שתי אחיות שנפגשות בשבעה על אמן, אחרי שנים רבות שלא היו בקשר. מות האם מאלץ אותן להכיר זו את זו מחדש ולהתמודד עם בעיות מן העבר. בסרט משחקים גם דור צויגנבום, דימה רוס, חנה ריבר, רבקה גור ובן אדם. זהו סרט עצמאי, במימון קרן מקור.
בשנת 2014 השתתף בסרט הדוקומנטרי ״גאליס - מבטו של במאי", בבימויו של אליאור סאסי.
בשנת 2014 ביים את הסרט "גאליס - המסע לאסטרה" המבוסס על רקע הסדרה "גאליס".
בשנת 2015 ביים את העונה השנייה של הדוקוריאליטי ״היחידה״ ששודרה בHOT.
בשנת 2016 רז חזר לשתף פעולה עם חבריו חנן סביון וגיא עמיר וביים את סרט הקולנוע ״מכתוב״ - קומדיית פשע ירושלמית. את הסרט כתבו ומככבים בו כשחקנים ראשיים חנן סביון וגיא עמיר. את הסרט הפיק אדר שפרן מפירמה פילמס שהפיק עבור רז גם את דרמת הטלוויזיה ״שבעה ימים״.
בסרט משתתפים גם השחקנים יגאל נאור, איציק כהן, חן אמסלם, עדנה בליליוס, אנסטסיה פיין, אור בן מלך וגל אמיתי.
בשנת 2016 החל לביים את סדרת הפנטזיה לנוער "כדברא" שיצרה וכתבה מיכל קופר-קרן, ומשודרת בערוץ ניקלודיאון לצופי Yes במהלך 2017. לעונה הראשונה צולמו 50 פרקים; ב-2018 שודרה העונה השנייה בבימויו, המונה חמישים פרקים נוספים.
בשנת 2017 ביים את הסרט "מכתוב", הסרט הפך רשמית להצלחה הגדולה ביותר של הקולנוע הישראלי מזה שלושים שנה, עם מכירות של כ-570 אלף כרטיסים, יותר מכל סרט ישראלי אחר מאז "שתי אצבעות מצידון" ב-1986.
בשנת 2018 החל לביים את סדרת הנוער "דאנסטורי" שיצרו וכתבו גל ורונית פרידמן. הסדרה משודרת בערוץ דיסני לצופי Yes במהלך 2018. לעונה הראשונה צולמו 40 פרקים, ולעונה השנייה צולמו 40 פרקים.
הסדרה עוסקת בעולם הריקוד.
עודד רז נשוי, לו שלושה ילדים והוא מתגורר בתל אביב.